端劲秀拔之美！《元怀墓志》单字放大欣赏！镌刻精妙，用笔秀劲，
结体宽博，布局疏朗，
实为北魏墓志之精品
魏故侍中太保领司徒公广平王姓元，讳怀，字宣义，河南洛阳乘轩里人。
显祖献文皇帝之孙，高祖孝文皇帝之第四子，世宗宣武皇帝之母弟，皇上之叔父也。
体乾坤之睿性，承日月之贞晖，比德兰玉，操迈松竹，延爱二皇，宠结三世。姿文挺武，苞仁韫哲，量高山岳，道协风云。周之鲁卫，在汉闲平，未足称美于前代矣。享年不永，春秋卅，熙平二年三月廿六日丁亥薨。追崇使持节假黄钺都督中外诸军事太师领太尉公侍中，王如故。显以殊礼，备物九锡，谥曰武穆，礼也。及葬，皇太后舆驾亲临，百官赴会。秋八月廿日窆于西郊之兆。惧陵谷易位，市朝或侵，坟堂有改，金石无亏，敬勒志铭，树之泉闼。其颂曰：老尚简嘿，孔贵雅言，于穆懿王，体素心闲。德秀时英，器允宗贤，践仁作保，履义居蕃。忠冠朝首，宠表戚先，勋规未半，背世茂年。生荣殁哀，休光永延，刊美瑶牒，祗告幽玄。
上海【安馨堂】系书法家吴良安先生的自媒体公众号